## Rovira: “La ministra Diana Morant vulnera la LOSU i l’Estatut d’Autonomia en voler donar a l’Estat competències d’Universitats que són exclusives de les comunitats autònomes”

*** La Generalitat presenta al·legacions, per invasió de competències autonòmiques, al projecte del Reial decret sobre creació d’universitats
* La nova redacció suposaria que universitats com la VIU passen a dependre del Ministeri, un canvi que, no obstant això, no afectaria la Universitat Oberta de Catalunya**

El conseller d’Educació, Cultura, Universitats i Ocupació, José Antonio Rovira, ha denunciat que la ministra de Ciència, Innovació i Universitats, Diana Morant, “vulnera la Llei orgànica del Sistema Universitari -LOSU- i l’Estatut d’Autonomia en voler donar a l’Estat competències d’Universitats que són exclusives de les comunitats autònomes”.

La Generalitat ha presentat este matí davant del Ministeri el seu informe d’al·legacions al projecte del reial decret que modifica el Reial decret 640/2021, de 27 de juliol, relatiu a la creació, reconeixement i autorització d’universitats i centres universitaris, així com a l’acreditació institucional.

El conseller ha manifestat la seua “preocupació per la vulneració del marc constitucional i estatutari”, alertant d’una invasió de competències autonòmiques exclusives per part de l’Estat central.

En particular, des de la Conselleria es rebutja la nova definició d’“universitats d’especials característiques”, que, per la seua modalitat docent virtual o híbrida, quedarien automàticament davall la tutela i supervisió del Govern, de manera que es contravindria el que s’establix en la Llei orgànica del Sistema Universitari (LOSU), l’Estatut d’Autonomia de la Comunitat Valenciana i les lleis de creació d’universitats autonòmiques.

L’informe subratlla que esta nova redacció suposaria que universitats ja existents i legalment reconegudes per les Corts, com ara la Universitat Internacional Valenciana (VIU), passaren a dependre del Ministeri, de manera que es vulnerarien el principi d’autonomia organitzativa i les competències reconegudes a la Generalitat Valenciana en l’article 53.1 de l’Estatut d’Autonomia, així com la mateixa Llei 7/2008 d’autorització de la VIU, ha explicat.

“No podem acceptar que una norma reglamentària pretenga atribuir a l’Estat competències que són exclusives de les comunitats autònomes. Des de la Generalitat defendrem un model basat en la qualitat, l’equitat i el respecte a la legalitat i a l’autogovern”, ha continuat Rovira.

El conseller ha criticat, així mateix, que la modificació que pretén Diana Morant “siga a la carta”. Així, ha denunciat l’establiment “d’excepcions arbitràries”, com ara les previstes en la disposició addicional quinta del projecte, que eximixen determinades universitats privades de complir amb requisits bàsics si es regixen per preus públics, “la qual cosa genera desigualtat, trenca la coherència normativa i compromet la qualitat del Sistema Universitari”. “En altres paraules, afectaria universitats com la VIU, però, en canvi, deixaria fora la Universitat Oberta de Catalunya, en una nova cessió del Govern de Sánchez”, ha dit.

Rovira ha assenyalat que la Generalitat sol·licita l’eliminació del concepte generalitzat d’universitat d’especials característiques tal com es definix en el projecte, la retirada de les exempcions introduïdes i el reconeixement efectiu del paper de les comunitats autònomes en la creació, el control i la supervisió del Sistema Universitari, tal com reconeix la Constitució Espanyola, i ha referendat el mateix Tribunal Constitucional.

Fecha: 11/04/2025